Мун Винсент и фильмхэр
ЩэкIуэгъуэм и 29 — дыгъэгъазэм и 1-хэм Налшык щекIуэкIынущ Кавказ Ищхъэрэ федеральнэ щIыналъэм щыяпэу къызэрагъэпэща «Carnets de Russie» кинофестивалыр. Франджы режиссер Мун Винсент и этнографие фильм 30-м щIигъу къагъэлъэгъуэнущ, Урысейм щыпсэу лъэпкъхэм я макъамэ лIэужьыгъуэхэр фести- валым кIэлъыплъынухэм къахузэIуихыу.
Къэбэрдей-Балъкъэрым и цIыхухэм «Черкесия» фильмыр гуапэ зэращыхъунум шэч хэлъкъым. Адыгэм и щэнхабзэ хъугъуэфIыгъуэр макъамэ лIэужьыгъуэхэмкIэ къызэригъэлъэгъуэным яужь итащ Мун Винсент. Лэжьыгъэм хагъэхьа макъамэхэр нэхъыбэу ягъэзащIэ ГъукIэ Замудин зи унафэщI «Жьыу» гупым, шыкIэпшынауэ Еуаз Зубер, цIыхубэ уэрэджыIакIуэхэу БатIитIэ Мухьэмэдрэ КIэмыргуей Хьэбасрэ, нэгъуэщIхэми.
Апхуэдэуи Мун и фильмхэм хэтщ Осетие Ищхъэрэ — Алание, Адыгей, Шэшэн, Дагъыстэн, Къалмыкъ республикэхэм я макъамэ щэнхабзэм теухуахэр. Фестивалыр щIэщыгъуэ, плъыфэбэ ящI лъэпкъ макъамэ щIэжьыуэм — Джангар къалмыкъ IуэрыIуатэм, «Рада и терновник» фолк-рок гупым и лэжьыгъэм, адыгэ уэрэдыжьхэр зыгъэзэщIахэм.
Фестивалым и къызэгъэпэщакIуэ «Krasota» киноклубым хэтхэр щогугъ Къэбэрдей-Балъкъэрым щыпсэухэм зэIущIэм хуэфащэ гулъытэ хуащIыну, Урысейм и лъэпкъ щэнхабзэ хъугъуэфIыгъуэр хъумэнымкIэ абы къалэн пыухыкIа игъэзэщIэну.
УЯНАЕВЭ Заринэ.
